Qanun layihəsi 8 fəsil və 63 maddədən ibarətdir. Təbii ki, sənəd irihəcmli olduğundan və bu müzakirə birinci oxunuşun predmetinə aid edildiyindən mahiyyəttutumlu maddələr üzərində dayanmaq istərdim. 1-ci fəsil ümumi müddəaları nəzərdə tutur. Bu fəsildə əsas anlayışlar və qanunvericiliklə bağlı tələblər təsbit edilmişdir. “Turizm sahəsində dövlət tənzimlənməsi” adlanan, 22 maddəni özündə birləşdirən 2-ci fəsil bu sahədə dövlət siyasətinin başlıca istiqamətlərini müəyyənləşdirir. Belə ki, burada dövlət tənzimləməsinin məqsədi və prinsipləri, habelə icra və bələdiyyə orqanlarının səlahiyyətləri ayrı-ayrı maddələr üzrə şərtləndirilib. 2-ci fəslin bir neçə maddəsi turizm və rekreasiya zonaları ilə bağlıdır. Bu maddələrdə bilavasitə həmin zonaların yaradılması, idarə edilməsi hərtərəfli şəkildə müəyyənləşdirilir.